ஜோமோ குவாமே சுந்தரம்

**ஜோமோ குவாமே சுந்தரம்** (மலாய்; ஆங்கிலம்: *Jomo Kwame Sundaram*) (பிறப்பு: 11 திசம்பர் 1952) என்பவர் மலேசியாவில் நன்கு அறியப்பட்ட பொருளியல் அறிஞர் ஆவார். இவர் ஒரு சமூக விழிப்புணர்வாளர்; சமூக நீதியாளர்; பொருளாதாரச் சீர்திருத்தப் புனரமைப்பாளர்; மற்றும் இனங்களுக்கு இடையிலான சமத்துவப் பாகுபாடுகளை நீக்குவதில் ஆழ்ந்த கவனம் செலுத்தும் கல்வியாளர் எனவும் அறியப்படுகிறார்.

ஐக்கிய நாடுகள் அவையின் பொருளாதார சமூகச் சேவைத் துறையின் பொருளாதார மேம்பாட்டுக்கான உதவிச் செயலாளர் (2005); தலைமை உதவி இயக்குநர், ஐக்கிய நாடுகளின் உணவு மற்றும் வேளாண்மை அமைப்பு (2010); ஐக்கிய அமெரிக்கா, கொலம்பியா பல்கலைக்கழகத்தின் வருகைதரு பேராசிரியர்; மலேசிய பன்னாட்டு இசுலாமிய பல்கலைக்கழகத்தின் (**IIUM**) பேராசிரியர் ஆவார்.

இவர் மலேசியாவின் மூன்று பல்கலைக்கழகங்களில் பொருளாதார விரிவுரையாளராகவும், பேராசிரியராகவும் பணியாற்றியவர்; தற்போது மலேசிய அரசாங்கத்தின் முதலீட்டு நிறுவனமான கசானா நேசனல் நிறுவனத்தின் *([[:en:Khazanah Nasional|Khazanah Nasional]])* கசானா ஆய்வுக் கழகத்தில் *(Khazanah Research Institute)* மூத்த ஆய்வாளராகப் பணியாற்றுகிறார். 

கென்யா நாட்டின் காலனிய எதிர்ப்பாளர் **ஜோமோ** கென்யாட்டா (1952); கானா நாட்டின் விடுதலைப் போராளி குவாமே நிக்ரூமா (1952); ஆகிய இரு ஆப்பிரிக்கத் தலைவர்களின் பெயர்களை ஜோமோ குவாமே சுந்தரத்தின் பெற்றோர்; ஜோமோ குவாமே சுந்தரத்திற்குச் சூட்டியுள்ளனர்.

## வாழ்க்கை

ஜோமோ சுந்தரம் தன் தொடக்கக் கல்வியை, பினாங்கு வெசுட்லேண்ட்சு தொடக்கப்பள்ளியில் (1959–1963) பெற்றார். பின்னர் பினாங்கு பிரீ பள்ளி (1964–1966); மற்றும் அரச மலேசிய இராணுவக் கல்லூரி (1967–1970) *([[:en:Royal Military College (Malaysia)|Royal Military College]])*; ஆகியவற்றில் மேல்நிலைக் கல்வியைத் தொடர்ந்தார். 1970-ஆம் ஆண்டில், உலக இளைஞர் மன்றத்தில் மலேசியாவிற்கான பிரதிநிதியாக அவர் தெரிவு செய்யப்பட்டார்.

அதன் பின்னர் ஜோமோ சுந்தரம் யேல் பல்கலைக்கழகத்தில் பொருளாதாரத்தில் பட்டம் பெற்றார். மேலும் 1974-இல் ஆர்வர்டு பல்கலைக்கழகத்தில் பொது நிர்வாகத்தில் முதுகலைப் பட்டம் (**MPA**) பெற்றார். 1977-இல் ஆர்வர்டு பல்கலைக்கழகத்தில் தன் முனைவர் பட்டத்தை முடித்தார். அதன் பிறகு அவர் மலேசிய அறிவியல் பல்கலைக்கழகத்தில் (**USM**) கற்பிக்க மலேசியா திரும்பினார்.

* மலேசிய தேசிய பல்கலைக்கழகம், விரிவுரையாளர், 1977–1978; பொருளாதார இணைப் பேராசிரியர், 1981–1982;
* மலாயா பல்கலைக்கழகம், இணைப் பேராசிரியர், 1982–1986; பொருளாதாரப் பேராசிரியர், 1986–;
* மலேசிய அறிவியல் பல்கலைக்கழகம், விரிவுரையாளர், 1974;
* கேம்பிரிச்சுப் பல்கலைக்கழகம் வருகைதரு பேராசிரியர், (1987–1988; 1991–1992); 
* யேல் பல்கலைக்கழகம், வருகைப் பயிற்றுவிப்பாளர், 1977;
* கோர்னெல் பல்கலைக்கழகம், வருகைப் பேராசிரியர், 1993;
* சிங்கப்பூர் தேசியப் பல்கலைக்கழகம், மூத்த ஆய்வாளர் (2004)

## பிரித்தானிய கல்வித் திட்டம்

1982-ஆம் ஆண்டின் நடுப்பகுதியில் ஜோமோ சுந்தரம், மலாயா பல்கலைக்கழகத்தில் சேர்ந்தார். அங்கு அவர் 2004 வரை ஆசிரியராகப் பணியாற்றினார். 

பிரித்தானிய கல்வித் திட்டத்தின் கீழ் கேம்பிரிட்ஜ் பல்கலைக்கழகத்தில் (1987–88; 1991–92) வருகைதரு பேராசிரியர்; கோர்னெல் பல்கலைக்கழகத்தில் (1993) புல்பிரைட் வருகைதரு பேராசிரியர்; மற்றும் சிங்கப்பூர் தேசிய பல்கலைக்கழகத்தின் மூத்த ஆய்வாளர் பணி (2004) ஆகியவை அவரின் கல்வி வாழ்க்கையில் அடங்குகின்றன.

## மலேசியப் பணிகள்
1978 முதல் 2004 வரை சமூக பகுப்பாய்வுக்கான தன்னாட்சி நிறுவனத்தின் (**INSAN**) நிறுவன இயக்குநராக சேவை செய்த இவர், இருமொழி செய்தி இதழான நாடி இன்சானின் *(Nadi Insan) (*1979–1983) ஆசிரியராகவும் பணியாற்றினார். 

1996 முதல் 2000 வரை மலேசிய சமூக அறிவியல் சங்கத்தின் தலைவராக இருந்த இவர்; 1997, 1999-ஆம் ஆண்டுகளில் மலேசியப் பன்னாட்டு ஆய்வுகள் மாநாடுகளின் *(International Malaysian Studies Conventions)* ஒருங்கிணைப்பாளராகவும் பொறுப்பு வகித்தார்.

2001 மற்றும் 2004-க்கு இடையில் பன்னாட்டு மேம்பாட்டு பொருளாதார அமைப்பின் தலைவராகவும், ஐக்கிய நாடுகள் ஆராய்ச்சி நிறுவனத்தின் வாரிய உறுப்பினராகவும் இருந்தார்.

## பன்னாட்டுப் பணிகள்

1997-98 ஆசிய நிதி நெருக்கடிக்கு முன்பு, புதிய மூலதனக் கணக்கு மேலாண்மை நடவடிக்கைகளுக்கான திட்டங்களை அவர் முன்மொழிந்தார். பின்னர் அந்தத் திட்டங்கள், அப்போதைய பிரதமர் மகாதீர் முகமதுவால் அறிமுகப்படுத்தப்பட்டன. 1989 முதல் 1991 வரை, ஜோமோ சுந்தரம் மலேசிய தேசிய பொருளாதார கருத்துரைக் குழுவின் உறுப்பினராக இருந்தார்.

2006 முதல் 2012 வரை, பன்னாட்டு நாணய விவகாரங்கள் மற்றும் மேம்பாடு குறித்த ஜி24 அரசுகளுக்கு இடையிலான குழுவின் ஆய்வு ஒருங்கிணைப்பாளராக *(G24 Intergovernmental Group on International Monetary Affairs and Development)* இருந்தார். 2008 மற்றும் 2009 ஆண்டுகளுக்கு இடையில், 63-ஆவது ஐக்கிய நாடுகள் பொது அவையின் தலைவரான மிகுவல் டி'எஸ்கோடோ புரோக்மேனின் அறிவுரைஞராக இருந்தார். அதே காலக்கட்டத்தில் பன்னாட்டு நிதி அமைப்பின் சீர்திருத்தங்கள் குறித்த வல்லுநர்கள் குழுவின் உறுப்பினராகவும் இருந்தார்.

### ஐ.நா ஜி20 நிதிக்குழுவின் துணைத் தலைவர்

அவர் 2005 முதல் 2012 வரை ஐக்கிய நாடுகள் அவையின் பொருளாதார மற்றும் சமூக விவகாரத் துறையில் *(United Nations Department of Economic and Social Affairs)* பொருளாதார மேம்பாட்டுக்கான உதவி பொதுச் செயலாளராகவும்; 2012 முதல் 2015 வரை ஐக்கிய நாடுகளின் உணவு மற்றும் வேளாண்மை அமைப்பில் (**FAO**) பொருளாதார மற்றும் சமூக மேம்பாட்டுக்கான உதவி பொது இயக்குநர்; மற்றும் ஒருங்கிணைப்பாளராகவும் பொறுப்பு வகித்தார். 

2010 முதல் 2012 வரை அவர் ஐக்கிய நாடுகள் அவையின் பொதுச் செயலாளர் பான் கி-மூனுக்கு ஜி20 ஒருங்கிணைப்பாளராகவும், 2011 முதல் ஐக்கிய நாடுகள் அவையின் ஜி20 நிதிக்குழுவின் துணைத் தலைவராகவும் செயல்பட்டார்.

2022-ஆம் ஆண்டில், உக்ரைன் மீதான உருசியாவின் படையெடுப்பினால் உலகளாவிய நிலையில் ஏற்பட்ட பொருளாதார தாக்கம் குறித்து பிரண்ட்லைன் பத்திரிகை அவரிடம் நேர்காணல் செய்தது.  மேலும் 2023-ஆம் ஆண்டில், காலநிலை நெருக்கடி மற்றும் உலகளாவிய கடனில் உலக வங்கியின் பங்கு பற்றி கருத்துரைக்க அவர் 'டெமாக்ரசி நவ்' *(Democracy Now!)* எனும் அமெரிக்க தொலைக்காட்சி நேரலையில் தோன்றினார்.

### மலேசிய பொருளாதார நடவடிக்கை மன்றம்

2018 மலேசிய பொதுத் தேர்தலுக்குப் பிறகு, புதிய பாக்காத்தான் அரப்பான் கூட்டாட்சி அரசாங்கத்திற்கு அறிவுரை வழங்க ஐந்து உறுப்பினர்களைக் கொண்ட மலேசிய பெரியோர் மன்றத்திற்கு *([[:en:Council of Eminent Persons (Malaysia)|Council of Eminent Persons]])* ஜோமோ குவாமே சுந்தரம் தேர்வு செய்யப்பட்டார். பெப்ரவரி 11, 2019 அன்று, பிரதமர் மகாதீர் முகமது தலைமையிலான பொருளாதார நடவடிக்கை மன்றத்திலும் ஜோமோ குவாமே சுந்தரம் நியமிக்கப்பட்டார்.

## எழுதிய நூல்கள்
ஜோமோ குவாமே சுந்தரம் 100-க்கும் மேற்பட்ட நூல்களை எழுதியுள்ளார். மேலும் பல கல்விக் கட்டுரைகள்; மற்றும் ஊடகக் கட்டுரைகளை எழுதியுள்ளார். அத்துடன் 12 பொருளாதார ஆவணத் தொகுதிகளையும் மொழிபெயர்த்துள்ளார். அவற்றில் சில நூல்கள்:

**Development and Population: Critique of Existing Theories*. (1982)
**Early Labour: Children at Work on Malaysian Plantations*. (With Josie Zaini, P. Ramasamy and Sumathy Suppiah) (1984)
**A Question of Class: Capital, the State and Uneven Development in Malaya*. (1988)
**Development Policies and Income Inequality in Peninsular Malaysia*. (with Ishak Shari) (1986)
**Mahathir's Economic Policies*. (with others) (1989)
**Beyond 1990: Considerations for a New National Development Strategy*. (1989)
**Beyond the New Economic Policy? Malaysia in the Nineties*. (1990)
**Growth and Structural Change in the Malaysian* Economy. (1990)
**The Way Forward? The Political Economy of Development Policy Reform in Malaysia*. (1993)
**Trade Unions and the State in Peninsular Malaysia*. (with Patricia Todd) (1994)
**U-Turn? Malaysian Economic Development Policies After 1990*. (1994)
**Southeast Asia's Misunderstood Miracle: Industrial Policy and Economic Development in Thailand, Malaysia and Indonesia*. (with others) (1997)
**Malaysia's Political Economy: Politics, Patronage and Profits*. (with E.T. Gomez) (1999)
**Economic Considerations for a Renewed Nationalism*. (1998)
**Economic Diversification and Primary Commodity Processing in the Second-tier Southeast Asian Newly Industrializing Countries*. (with Michael Rock) (1998)
**Growth After The Asian Crisis: What Remains of the East Asian Model*? (2001)
**Globalization, Liberalization and Equitable Development: Lessons from East Asia*. (2003)
**Deforesting Malaysia: The Political Economy and Social Ecology of Agricultural Expansion and Commercial Logging*. (with Chang Y. T., Khoo K. J. and others) (2004)
**M Way: Mahathir's Economic Legacy*. (2004)
**Malaysian "Bail-Outs"? Capital Controls, Restructuring & Recovery in Malaysia*. (with Wong Sook Ching and Chin Kok Fay) (2005)
**Law, Institutions and Malaysian Economic Development*. (with Wong Sau Ngan) (2008)  
**Labour Market Segmentation in Malaysian Services*. (with H. L. Khong) (2010)
**Malaysia@50: Economic Development, Distribution, Disparities*. (with Wee Chong Hui) (2014)

## மேலும் காண்க
* சந்திரா முசாபர்
* மலேசிய இந்தியர்களின் பட்டியல்

## மேற்கோள்கள்

## வெளி இணைப்புகள்
*Jomo's substack, Challenging Development +
*KS Jomo's website

பகுப்பு:1952 பிறப்புகள்
பகுப்பு:வாழும் மக்கள்
பகுப்பு:பினாங்கு மக்கள்
பகுப்பு:மலேசிய இந்தியர்கள்
பகுப்பு:யேல் பல்கலைக்கழக முன்னாள் மாணவர்கள்
பகுப்பு:ஆர்வர்டு பல்கலைக்கழக முன்னாள் மாணவர்கள்